Pellegrini, Peter, predseda NR SR (2015-01-27):
Ďakujem. Ale teda môžeme spojiť hlasovanie o obidvoch návrhoch, keďže sú totožné? (Súhlasná reakcia pléna.) Ďakujem pekne. Prezentujme sa a hlasujme o tomto návrhu pánov poslancov Zajaca a pána poslanca Freša. (Hlasovanie.) 137 prítomných, za 59, proti 3, zdržalo sa 75. Návrh sme neschválili. Teraz pristúpime k hlasovaniu o návrhu pána poslanca Mikloška, aby verejná ochrankyňa práv, pani ombudsmanka prišla vysvetliť svoje výroky z tlačovej konferencie z 22. januára 2015. Prezentujme sa a hlasujme. (Hlasovanie.) Prítomných 128 poslancov, za hlasovalo 30, proti 14, zdržalo sa 72, 12 nehlasovali. Tento návrh sme neschválili. Pán poslanec Lipšic navrhol, aby na rokovanie Národnej rady bol zaradený nový bod, a to správa o projekte výstavby novej nemocnice formou PPP. To znamená, nie informácia, ktorá bude predložená, ale navrhuje, aby bola predložená správa. Hlasujme. (Hlasovanie.) Prítomných 136 poslancov, za hlasovalo 59, proti bolo 60, zdržalo sa 17, nehlasoval 1. Návrh sme neschválili. Pán poslanec Hlina podal 2 návrhy, na prvý sa chcem spýtať, či je všeobecný súhlas, aby sme tlač 1259 na jeho vlastné želanie presunuli na ďalšiu schôdzu Národnej rady Slovenskej republiky. (Súhlasná reakcia pléna.) Ďakujem veľmi pekne. Pán poslanec, bude to presunuté, aby bol priestor na dopracovanie veci. A ako druhý návrh bol zaradiť na rokovanie správu ministra spravodlivosti, či je možné ochrániť drobných veriteľov pri podvodnej reštrukturalizácii spoločnosti Váhostav. Nech sa páči, prezentujme sa a hlasujme o tomto návrhu. (Hlasovanie.) Prítomných 130 poslancov, za hlasovalo 57, proti 2, zdržalo sa 71 poslancov. Tento návrh sme neschválili. Pán poslanec Kaník navrhol, aby do Národnej rady bola predložená správa o verejnom obstarávaní u poskytovateľov zdravotnej starostlivosti, a ktorá bola prerokovávaná na výbore, a aby bol tento bod zaradený po bodoch vrátených prezidentom Slovenskej republiky. Prezentujme sa a hlasujme. (Hlasovanie.) Prítomných 137 poslancov, za 57, proti 65, zdržalo sa 14, nehlasoval 1. Návrh sme neschválili. Pán podpredseda Figeľ navrhol, aby na rokovanie 46. schôdze Národnej rady Slovenskej republiky bol zaradený bod správa guvernéra Národnej banky Slovenska o rizikách rozhodnutia Európskej centrálnej banky o masívnom tlačení peňazí pre Slovensko. Prezentujme sa a hlasujme. Vyhlasujem toto hlasovanie za zmätočné a budeme ho, prosím, opakovať. Alebo už ide? Toto hlasovanie teda bude platné, lebo javí sa, že technické zariadenie je v poriadku. (Hlasovanie.) Prítomných 132 poslancov, za hlasovalo 54, proti 65, zdržalo sa 74, nehlasovali 4. Tento návrh sme neschválili. (Reakcia z pléna.) Pán poslanec, poprosím vás o kľud v rokovacej sále, ako som vás informoval, pán guvernér príde vysvetliť pozície a aktuálne výsledky rokovania rady guvernérov na finančný výbor, odporúčam zúčastniť sa ho a na základe potom zvolíme ďalší postup. Takže informácia do Národnej rady dorazí a určite bude mnohých poslancov zaujímať. Takže poprosím o kľud. Pán poslanec Beblavý navrhol, aby bol do programu 46. schôdze zaradený bod správa vlády o stave čerpania európskych prostriedkov z aktuálneho programovacieho obdobia končiaceho, ako aj o situácii v čerpaní z nového programovacieho obdobia. Nech sa páči, hlasujme. (Hlasovanie.) Prítomných 136 poslancov, za 58, proti 3, zdržalo sa 75. Návrh sme neschválili. Budeme teraz hlasovať o návrhu pani poslankyni Gibalovej, ktorá navrhuje zaradiť do programu správu ministra práce, sociálnych vecí a rodiny o stave opatrovateľskej služby, o realizácii projektu opatrovateľskej služby na Slovensku. Prezentujme sa a hlasujme. (Hlasovanie.) Prítomných 136 poslancov, za 59, zdržalo sa 77. Návrh sme neschválili. Dávam teraz hlasovať o návrhu pána poslanca Hraška, ktorý žiada zaradiť do programu schôdze správu predsedu vlády o plánoch vlády využívať projekty verejno-súkromného partnerstva pri výstavbe ďalších projektov, ktoré budú slúžiť občanom tejto krajiny. Nech sa páči, prosím, prezentujme sa a hlasujme. (Hlasovanie.) Prítomných 135 poslancov, za 55, proti 11, zdržalo sa 68, nehlasoval 1. Tento návrh sme neschválili. Vyčerpali sme všetky návrhy na zmenu alebo doplnenie programu, preto teraz dávam hlasovať o programe schôdze ako o celku so schválenými, resp. aj neschválenými zmenami a doplnkami. Prosím, prezentujme sa a hlasujme. (Hlasovanie.) Prítomných 137 poslancov, za 80, proti 3, zdržalo sa 54. Návrh 46. schôdze Národnej rady, respektíve jej program sme schválili. Panie poslankyne, páni poslanci, ešte vás chcem informovať, že dnes nebudeme hlasovať, aby sme mohli o bodoch pána ministra spravodlivosti rokovať kontinuálne, teda bez ich prerušenia. V ďalších rokovacích dňoch, to znamená od zajtra, budeme o prerokovaných bodoch programu hlasovať vždy, ako býva zvykom, o 11.00 hod. a 17.00 hod., pokiaľ Národná rada nerozhodne inak, a opäť sa naspäť vraciame aj k štandardnému času rokovania Národnej rady, to znamená od 9.00 hod. do 12.00 hod. a po obedňajšej prestávke od 14.00 hod. do 19.00 hod. Ďakujem pekne. A zajtra o 9.00 hod. začíname zákonmi vrátenými pánom prezidentom, to znamená aj Zákonník práce, aj zákon o schránkových firmách. Panie poslankyne, páni poslanci, vyhlasujem dvojminútovú prestávku, aby sme sa mohli pripraviť na prerokovanie bodov pána ministra spravodlivosti. (Dvojminútová prestávka.) (Po prestávke.)